  Виталий Пронин Кӧня-кӧня шудонъёс! Кыӵе но тусоесь ӧвӧл соос! Кыӵе но кылын уг лабырто! Удмурт шӧмоез но вань, жаль, кылтэм. Но югдур воштӥськыны медэ кадь. Шудонъёсты удмурт сямен вераськытыны малпасьёс сюризы.Азьвылгес ай, телевизорез валаны дышыса, пие юа вал: малы ӧвӧл удмурт мультфильмъёс? Анай кылзэ медаз вунэты шуыса, семьяын ми соин ӟуч кылэз воксё ум поттылӥське уго. Таин сэрен ик Ижысь К. Герд нимо удмурт нылпи садэ но ветлыны ӧдъямы. Соин валче пиелы нырысь-валысь ӟуч нылпи передачаосты валаны секытгес вал. Али кык кылын огкадь бӧтьыртэ. Зэм, ӟучсэ ӵемгес потта. Но будэмъяз удмурт кырӟанъёсты уката но мыло-кыдогес кылзӥське но кырӟа. Удмурт мультфильмъёсты но юамысь уг дугды. Ярано коть, ар талэсь азьвыл Татарстанысь таш-таш удмурт пияш, Удмурт кун университетысь искусствоосъя но дизайнъя факультетэз йылпумъям мурт Сергей Сидоров Анастасия кузпалыныз ӵош кылдытӥзы удмурт выжыкылъя нырысетӥзэ удмурт мультфильм - «Крестьян но вумурт». Со ик инъет луиз «Зэмос удмурт веме» акция ортчытонлы. Калык уксё люкамъя Саша Гладыш кылдытӥз «Лудкеч но эбек» мультфильм. Собере Андрей Першин «Курка, ӵӧж но мукетъёс», «Толэзьлэн тусыз» мультфильмъёс лэсьтӥз. Оскон вань, та ужъёс берпуметӥосыз уз луэ шуыса.Удмурт мультфильмъёслы пие гинэ шум ӧз поты. К. Герд нимо садэ пиналъёссэс нуллӥсь анай-атайёс но лӧптӥзы. 2013-тӥ арын декабре садын, удмурт мумы-бубыосты огазеяса, нылпиосын тодматскыса, «Удмурт нылкышно кенеш» огазеяськонэн кивалтӥсь Надежда Степанова Выль ар шулдыръяськон ортчытӥз. Соку ваньмы огкылэ вуимы вал: пиналъёсмы ӟучомо, югдурысь потон вылысь ӵемгес радъялляно удмурт ужрадъёсты, анай кылын мультфильмъёс кылдытоно, шудонъёсты асьме сямен вераськытоно. Табере черод вуиз, лэся, мунёос дорозь но.- Ӟучомись пиналъёс сярысь вӧсьме туж кема нуллӥ пушкам, - шуэ Надежда Степанова. - Нылы вордӥськем бере уката но ӵем ӝожомыны ӧдъяй: эх, малы меда удмурт кылын кырӟась мунёос ӧвӧл? «Пичи чеберайёс но батыръёс» конкурсын пиналъёслы удмурт тусо мунё кузьмаськомы ке но, со быдэс удмурт ӧвӧл. Влад пие, тазьы нукыртэмме кылыса, жадиз, лэся. Бизнес-проект лэсьтонъя курсъёсы ветлӥз но огпол бертыса шуэ: луозы тыныд удмурт шудонъёс. Андрей Першинэн лэсьтэм "Толэзьлэн тусыз" анимациысь суред.Удмурт культураез егитъёс пӧлын азинтӥсь, «Peace Pu» рок-группаын шудӥсь Влад Степанов малпамъя, шудон пыр пинал мед быгатоз тужгес кулэ луись кылъёсты но дышетыны, кылбуръёсты но вераны. Ӵапак шудон уго - нылпилэн матысь эшез.- Туннэ вераськон кылъёс но маке лэсьтыны курись предложениос, кылбуръёс но кырӟанъёс дасесь ни, - вера Влад Степанов. - Али соосты куараен гожтон мынэ. Ӝоген небыт шудонъёс удмурт сямен вераськозы. Отӥяз мунёосты асьме сямен кырӟатомы. Та ласянь заводэн кенешиськомы. Одӥг гинэ бадӟым шуг-секыт кылдэ: удмурт шудон лэсьтон туж дуно усе. Завод уго дышемын бадӟым партиосын ужаны. Нош удмурт мунёез басьтӥсь уно уз луы ук. Рыноке пырыны но туж секыт.Кутскон понна гинэ но уксё кулэ. Сыӵе луонлык шедиз ке, нырысетӥосыз поттэм шудонъёс мынозы анай кылэн герӟаськем конкурсъёсын вормись пиналъёслы кузьым чот. Кошкозы соос удмурт нылпи садъёсы но, сувенир чот кутыны-басьтыны дась луись муртъёслы но. Отӥяз, кин тодэ, удмурт шудонъёслы кулэяськисьёс уногес луизы ке, соосты бадӟым партиен поттыны луоз.Туннэ Влад Степановлэн мукет малпанэз но вань. Солэн туж потэ смартфон, планшет, компьютер понна удмурт шудонъёс кылдытэмез. Кылэз дышетыны юрттӥсь кроссвордъёс, сканвордъёс лэсьтыны луысал.Елена Сараматова Теги: нылпибудэтон нылпиослы ужпум  